Վոլոդիմիր Զելենսկու սպանության փորձեր

Վոլոդիմիր Զելենսկու սպանության փորձեր, ուկրաինական կառավարության պաշտոնյաների և լրատվամիջոցների տվյալներով զինված հարձակումների փորձեր, որոնք միտված են եղել Ուկրաինայի նախագահ Վոլոդիմիր Զելենսկու վերացմանը։ Վերջիններիս փոխանցմամբ՝ Զելենսկին կարողացել է խուսափել դրանցից, որոնք ձեռնարկվել են Ուկրաինա Ռուսաստանի ներխուժումից հետո ռուսամետ լրտեսների կողմից։

Նախապատմություն 
Ուկրաինա ռուսական ներխուժումն արագ ավարտելու համար՝ Ռուսաստանը պլանավորել էր զինված խմբեր ուղարկել Ուկրաինայի մայրաքաղաք Կիև և չեզոքացնել ուկրաինական ղեկավարությանը։ Ուկրաինայի նախագահի գրասենյակի ղեկավար Անդրեյ Երմակի խորհրդական Միխայիլ Պոդոլյակը հայտարարել է, որ «Ռուսաստանի հիմնական մտադրությունը երկրի ղեկավար կազմի վերացումն էր, առավելագույն խուճապի ստեղծումը, և իր սեփական խամաճիկային կառավարության ստեղծումը»։

Սպանության փորձեր 
Ուկրաինական կառավարության տվյալներով՝ 2022 թվականի սկզբին Ռուսաստանի նախագահ Վլադիմիր Պուտինը Չեչնիայի ղեկավար Ռամզան Կադիրովին հրահանգել է վերացնել Ուկրաինայի առաջնորդներին։ Մարտի սկզբին Ուկրաինայի հետախուզությունը հայտարարել է, որ չեչեն հատուկ ջոկատայինները, որոնք ուղարկվել էին Զելենսկուն սպանելու համար, ոչնչացվել են, իսկ այդ գործում ուկրաինացի ուժայիններին օգնել են Ռուսաստանի Անվտանգության դաշնային ծառայության գործակալները, որոնք աջակցում էին Ուկրաինային։

Նշվում է, որ 2022 թվականի փետրվարի վերջին Կիևում եղել է Վագների խմբավորման ավելի քան 400 ռուսաստանցի վարձկան, որոնք հանձնարարություն են ունեցել սպանելու Զելենսկուն և ապակայունացնել ուկրաինական կառավարությունն այնքան, որ Ռուսաստանն այդ երկրում վերցնի վերահսկողությունը։

Փորձերի քանակ 
Հակամարտության ընթացքում հակասական հաղորդագրություններ են ստացվել Զելենսկու դեմ մահափորձերի քանակի մասին։ Նախագահի գրասենյակի ղեկավարի խորհրդական Պոդոլյակը, խոսելով Украинская правда-ի հետ, անդրադարձել է այդ հարցին՝ նշելով, որ Ուկրաինայի օտարերկրյա գործընկերները նշում են երկու կամ երեք փորձի մասին։ «Ես վստահ եմ, որ դրանց թիվը մեկ տասնյակից ավելին է եղել»,- ասել է Պոդոլյակը։

Ի հավելումն, շաբաթ օրը՝ 2022 թվականի փետրվարի 26-ին Կիևի արվարձաններից մեկում կանխվել է չեչեն վարձկանների խմբի կողմից սպանության փորձը, որի ժամանակ հնարավոր է նաև սպանված լինեն պոտենցիալ մարդասպանները։

2022 թվականի մարտի սկզբին Ուկրաինայի ազգային անվտանգության խորհրդի ղեկավար Ալեքսեյ Դանիլովը հայտարարել է, որ մեկ շաբաթվա ընթացքում Զելենսկին փրկվել է սպանության երեք փորձից։ Դանիլովն ընդգծել է Ռուսաստանի անվտնագության դաշնային ծառայության՝ պատերազմի դեմ հանդես եկող սպաների օգնությունը, որոնք տեղեկատվությունը կիսվել են ուկրաինական ուժերի հետ՝ Չեչնիայից մարդասպանների երկու խմբերի կողմից պլանավորվող հարձակումների վերաբերյալ։

Արձագանք 
CBS-ին տված հարցազրույցում ԱՄՆ պետքարտուղար Էնթոնի Բլինքենը հայտարարել է, որ Ուկրաինայի կառավարությունը պատրաստված է եղել ներխուժման պարագայում Զելենսկու հնարավոր մահվանը, սակայն չի նշել հավելյալ մանրամասներ։

Ծանոթագրություններ 

Վոլոդիմիր Զելենսկի
Ռուսաստանի ներխուժումն Ուկրաինա (2022)
Վագների խումբ